KOMISSION PÄÄTÖS,

tehty 14 päivänä tammikuuta 1997,

luvan antamisesta jäsenvaltioille säätää erityisiä poikkeuksia Kroatiasta tai Sloveniasta peräisin olevia suvun Vitis L. kasveja, hedelmiä lukuun ottamatta, koskevista neuvoston direktiivin 77/93/ETY tietyistä säännöksistä (ETA:n kannalta merkityksellinen teksti) (97/78/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvien tai kasvituotteiden haitallisten organismien jäsenvaltioihin kulkeutumisen ja siellä leviämisen estämiseen liittyvistä suojatoimenpiteistä 21 päivänä joulukuuta 1976 annetun neuvoston direktiivin 77/93/ETY (1), sellaisena kuin se on viimeksi muutettuna komission direktiivillä 96/78/EY (2), ja erityisesti sen 14 artiklan 1 kohdan,

ottaa huomioon Italian esittämän pyynnön

sekä katsoo, että

direktiivin 77/93/ETY säännösten mukaisesti kolmansista maista peräisin olevia suvun Vitis L. kasveja, hedelmiä lukuun ottamatta, ei pääsääntöisesti saa tuoda yhteisöön,

tuonti tapahtuisi rajoitetun ajan, jotta erikoistuneilla taimitarhoilla olisi mahdollisuus lisätä kyseisiä kasveja Euroopan unionissa; nämä kasvit viedään myöhemmin takaisin Kroatiaan tai Sloveniaan,

mainittujen kasvien kyseisen yhteisöön tuonnin osalta asianomaisten jäsenvaltioiden toimittamien tietojen perusteella vaikuttaa siltä, että Kroatiassa ja Sloveniassa suvun Vitis L. kasveja voidaan kasvattaa riittävissä terveysedellytyksissä eikä kyseisissä maissa ole lähteitä, joiden kautta kulkeutuisi suvun Vitis L. kasveja vahingoittavia eksoottisia tauteja,

poikkeuksiin olisi annettava lupa rajoitetuksi ajaksi edellyttäen, että määrätään erityisedellytyksistä, ja sanotun kuitenkaan rajoittamatta neuvoston direktiivin 68/193/ETY (3), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, säännöksiä, ja

tässä päätöksessä määrätyt toimenpiteet ovat pysyvän kasvinsuojelukomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Jäsenvaltioille annetaan lupa säätää 2 kohdassa vahvistetuin edellytyksin poikkeuksia direktiivin 77/93/ETY 4 artiklan 1 kohdasta Kroatiasta tai Sloveniasta peräisin olevia suvun Vitis L. kasveja, hedelmiä lukuun ottamatta, koskevien liitteessä III olevan A osan 15 alakohdassa tarkoitettujen kieltojen osalta.

2. Seuraavien erityisedellytysten on täytyttävä:

a) kasvien on oltava seuraavien lajikkeiden lisäysaineistoa, joka muodostuu lepotilassa olevista silmuista:

- Babic

- Plavaz Mali

- Plavina

- Debit

- Kuc

- Marastina

- Gilovca

- Zlatarica

- Blastina

- Krvatica;

b) silmut on tarkoitettu vartettaviksi yhteisössä h alakohdassa tarkoitetuissa kasvatuspaikoissa perusrunkoihin, jotka on tuotettu yhteisössä;

c) yhteisöön tarkoitettujen silmujen on oltava:

- korjattu lisäysaineistosta, joka on kasvatettu virallisesti rekisteröidyillä viinitarhoilla. Rekisteröityjen viinitarhojen luettelot on toimitettava tätä poikkeusta hyväkseen käyttäville jäsenvaltioille ja komissiolle viimeistään 15 päivään tammikuuta 1997 mennessä. Näihin luetteloihin on sisällyttävä lajikkeiden nimet, näillä lajikkeilla istutettujen rivien lukumäärä sekä kullakin rivillä olevien kasvien lukumäärä jokaista viinitarhaa kohti sikäli, kuin kasvit on arvioitu kelvollisiksi lähetettäväksi yhteisöön vuonna 1997 tässä päätöksessä vahvistetuilla edellytyksillä,

- huolellisesti pakattuja, ja pakkausten tunnistus on varmistettava merkinnällä, joka mahdollistaa rekisteröidyn taimitarhan ja lajikkeen tunnistuksen,

- mukana on oltava kasvien terveystodistus, joka on annettu Kroatiassa tai Sloveniassa direktiivin 77/93/ETY 7 artiklan mukaisesti kyseisen direktiivin 6 artiklassa vahvistetun, erityisesti vapautta seuraavista haitallisista organismeista koskevan tarkastuksen perusteella:

- Daktulosphaira vitifoliae (Fitch)

- Xylophilus ampelinus (Panagopoulos) Willems et al.

- Grapevine Flavescence dorée MLO

- Xylella fastidiosa (Well et Raju)

- Trechispora brinkmannii (Bresad.) Rogers

- Tupakan rengaslaikkuvirus

- Tomaatin rengaslaikkuvirus

- Pensasmustikan lehtiläikkävirus

- Persikan ruusukemosaiikkivirus

Todistuksessa on oltava kohdassa "Lisäilmoitukset" maininta "Tämä tavaralähetys on päätöksessä 97/78/EY vahvistettujen edellytysten mukainen";

d) Kroatian tai Slovenian virallisen kasvinsuojelujärjestön on varmistettava silmujen tunnistettavuus c alakohdan ensimmäisessä luetelmakohdassa tarkoitetusta korjuusta siihen saakka, kunnes kasvit lastataan yhteisöön vientiä varten;

e) direktiivissä 77/93/ETY tarkoitettujen, tätä poikkeusta hyväkseen käyttävän jäsenvaltion vastuullisten virallisten elinten on suoritettava mainitun direktiivin 12 artiklassa edellytetyt tarkastukset tarvittaessa yhteistyössä sen jäsenvaltion vastaavien elinten kanssa, jossa silmut vartetaan. Komissio määrittelee sen, missä määrin mainitun direktiivin 19 a artiklan 3 kohdan toisen luetelmakohdan toisessa mahdollisuudessa tarkoitetut tarkastukset yhdennetään saman direktiivin 19 a artiklan 5 kohdan c alakohdan mukaiseen tarkastusohjelmaan, sanotun kuitenkaan rajoittamatta 19 a artiklan 3 kohdan toisen luetelmakohdan ensimmäisessä mahdollisuudessa tarkoitettua valvontaa;

f) silmut on tuotava sellaisten rajanylityspaikkojen kautta, jotka sijaitsevat tätä poikkeusta hyväkseen käyttävän jäsenvaltion alueella ja jotka tätä poikkeusta hyväkseen käyttävä jäsenvaltio on tähän tarkoitukseen nimennyt;

g) ennen tuontia yhteisöön tuojan on ilmoitettava kustakin tavaraerästä riittävän ajoissa sen jäsenvaltion vastuullisille virallisille elimille, johon silmut tuodaan, ja kyseisen jäsenvaltion on toimitettava tähän ilmoitukseen sisältyvät tiedot komissiolle ja mainittava:

- aineiston tyyppi,

- lajike ja määrä,

- ilmoitettu tuontipäivä ja varmistettu rajanylityspaikka,

- niiden h alakohdassa tarkoitettujen kasvatuspaikkojen nimet, osoitteet ja sijaintipaikat, joissa silmut vartetaan ja/tai joissa vartetut kasvit istutetaan myöhemmin.

Tuojan on tuontihetkellä varmistettava edellä mainitun ennakkoilmoituksen tiedot.

Tuojalle on virallisesti ilmoitettava ennen tuontia a, b, c, d, e, f, g, h, i ja j alakohdassa määrätyistä edellytyksistä;

h) silmut on vartettava perusrunkoihin, ja vartettu aines on myöhemmin istutettava ainoastaan kasvatuspaikoissa, joiden nimet, osoitteet ja sijaintipaikat henkilö, joka aikoo käyttää tämän päätöksen mukaisesti tuodut silmut, on ilmoittanut sen jäsenvaltion mainituille vastuullisille virallisille elimille, jossa nämä kasvatuspaikat sijaitsevat; jos istutus- tai varttamispaikka sijaitsee muussa kuin tätä poikkeusta hyväkseen käyttävässä jäsenvaltiossa, tätä poikkeusta hyväkseen käyttävän jäsenvaltion mainittujen vastuullisten virallisten elinten on edellä mainitun tuojan ennakkoilmoituksen saadessaan ilmoitettava sen jäsenvaltion mainituille vastuullisille virallisille elimille, jossa kasvit vartetaan tai istutetaan, niiden kasvatuspaikkojen nimet, osoitteet ja sijaintipaikat, joissa kasvit vartetaan tai istutetaan;

i) h alakohdassa tarkoitetuissa kasvatuspaikoissa:

- silmut on vartettava kasvihuoneissa, ja vartetut kasvit on istutettava h alakohdassa tarkoitettuihin kasvatuspaikkoihin kuuluville pelloille, ja ne on kasvatettava kyseisillä pelloilla, joilla kasvit on pidettävä siihen saakka, kunnes ne siirretään yhteisön ulkopuolella olevaan j alakohdassa tarkoitettuun kohteeseen,

- tuontia seuraavana kasvukautena sen jäsenvaltion, jossa vartetut kasvit istutetaan, mainittujen vastuullisten virallisten elinten on tarkastettava vartetut kasvit ulkoisesti soveltuvin ajoin haitallisten organismien aiheuttamien haitallisten taudinaiheuttajien tai oireiden havaitsemiseksi; tällaisia oireita aiheuttaneiden haitallisten organismien tunnistamiseksi on tarkoituksenmukaisella tavalla tutkittava kaikki ulkoisessa tarkastuksessa havaitut oireet. Kaikki kasvit, joita ei ole havaittu vapaiksi c alakohdan kolmannessa luetelmakohdassa luetelluista haitallisista organismeista mainituissa tarkastuksissa tai testeissä, on välittömästi tuhottava;

j) vartetut kasvit, jotka on saatu a alakohdassa tarkoitettujen silmujen onnistuneen varttamisen tuloksena, on siirrettävä vuonna 1998 yhteisön ulkopuolella olevaan kohteeseen. Mainittujen vastuullisten virallisten elinten on varmistettava, että kaikki kasvit, joita ei ole siirretty, tuhotaan virallisesti. Komission saatavilla on pidettävä rekisteriä onnistuneesti vartettujen kasvien määrästä, virallisesti tuhotuista kasveista ja myydyistä kasveista samoin kuin myytyjen kasvien kohdemaasta.

2 artikla

Jäsenvaltioiden on ilmoitettava muille jäsenvaltioille ja komissiolle tämän luvan käyttämisestä. Niiden on toimitettava ennen 1 päivää marraskuuta 1997 komissiolle ja muille jäsenvaltioille tiedot tämän päätöksen mukaisesti tuoduista määristä sekä yksityiskohtainen tekninen selvitys 1 artiklan 2 kohdan i alakohdassa tarkoitetusta virallisesta tarkastuksesta. Tämän lisäksi kaikkien muiden jäsenvaltioiden, joissa silmuja vartetaan perusrunkoihin ja joissa vartetut kasvit istutetaan, on myös toimitettava tuonnin jälkeen ennen 1 päivää marraskuuta 1997 komissiolle ja muille jäsenvaltioille yksityiskohtainen tekninen selvitys 1 artiklan 2 kohdan i alakohdassa tarkoitetusta virallisesta tarkastuksesta.

3 artikla

Jäsenvaltioiden, joita asia koskee, on ilmoitettava komissiolle ja muille jäsenvaltioille kaikista tämän päätöksen mukaisesti tuoduista tavaralähetyksistä, jotka eivät noudata tässä päätöksessä määrättyjä edellytyksiä, sanotun kuitenkaan rajoittamatta direktiivin 77/93/ETY 14 artiklan 3 kohdan säännösten soveltamista.

4 artikla

Tätä päätöstä sovelletaan 15 päivästä tammikuuta 1997 30 päivään maaliskuuta 1997. Se kumotaan, jos todetaan, että 1 artiklan 2 kohdassa määrätyt edellytykset eivät riitä estämään haitallisten organismien kulkeutumista tai kyseisiä edellytyksiä ei ole noudatettu.

5 artikla

Tämä päätös on osoitettu kaikille jäsenvaltioille.

Tehty Brysselissä 14 päivänä tammikuuta 1997.

Komission puolesta

Franz FISCHLER

Komission jäsen

(1) EYVL N:o L 26, 31.1.1977, s. 20

(2) EYVL N:o L 321, 12.12.1996, s. 20

(3) EYVL N:o L 93, 17.4.1968, s. 15